钦定古今图书集成/明伦汇编/氏族典/第337卷 > 刘沪
## 钦定古今图书集成/明伦汇编/氏族典/第337卷 > 刘沪

按《宋史刘文质传》：“文质子沪，字子濬，颇知书传，深沉
寡言，有知略。康定中，为渭州瓦亭砦监押，权静边砦，
击破党留等族。时任福败，边城昼闭，居民畜产多为
贼所掠，沪独开门纳之，迁左侍禁。又破穆宁生氐。西
南去洛阳三百里，中有城曰水洛，川平土沃，环城数
万帐，汉民之逋逃者归之。曹玮在秦州，尝经营，不能”
得，沪说城主铎厮那令内附。会郑戬行边，即令沪将
兵往受地。既至，而氐中变，聚兵数万合围，沪进战，追
奔至石门，酋皆稽颡请服。迁内殿崇班。以违本路安
抚使节制，黜一官，为镇戎军西路都巡检，复内殿崇
班，卒。弟渊将以其柩东归，居人遮道号泣，请留葬水
洛，立祠城隅。